Anno Domini millesimo quadringentesimo sexagesimo septimo, quartadecima die mensis septembris, apud Cistercium statuta sunt haec in eiusdem Ordinis Cisterciensis Capitulo generali. [DIFFINITIO] GENERALIS 1.   Omnibus et singulis Ordinis abbatissis, monialibus et maxime provinciarum Sabaudiae et Delphinatus per generale Capitulum districte praecipitur, quatinus regularia scapularia in Ordine portari solita deferant, epistolas in missa omnino non legant, nec sub poena excommunicationis benedictionem ab aliis, quam ad abbatibus Ordinis recipiant ; executionem huius diffinitionis abbati de Caroloco committendo, et sibi in virtute sanctae obedientiae praecipiendo, quatinus omni dissimulatione semota, per censurae Ordinis ad hoc viriliter et debite compellat, et etiam ad sibi rationabiliter satisfaciendum de suis expensis, in plenaria Ordinis potestate. [DIFFINITIONES] SPECIALES 2.   Cum retroactis diebus et annis nonnullae abbatissae et moniales monasterii monialium Beatae Mariae de Molesia, Cabilonensis dioecesis, aliquos tractatus fecerint indebitos in damnum et gravamen ipsius monasterii, et absque consensu domini Cistercii, s. th. pr., eiusdem monasterii immediati patris abbatis, ac etiam Capituli generalis, praesens generale Capitulum huiusmodi tractatus, sic in damnum et gravamen, ut praemittitur, factos, cassat, irritat et annullat, ac nullius vigoris et efficaciae esse declarat, districtissime inhibens abbatissae modernae, et quae pro tempore fuerit, necnon conventui praedicti monasterii, ne de cetero aliquos tractatus sic indebitos, aut terras, nemora, prata, vineas, vel quaecumque haeritagia [haereditagia ] aliquibus personis saecularibus ad vitam, seu ad censum perpetuum dare praesumant, nisi de consensu dicti domini Cistercii aut Capituli generalis, dispensatque idem Capitulum super iuramentis per praemissas moniales occasione praemissorum factis. 3.   Praesens generale Capitulum misericorditer cum abbatibus monasteriorum de Ebraco, de Fonte salutis, de Lankheim, de Waltsachssen [Waltsachsen], et de Bildhusen agere cupiens, eisdem et cuilibet ipsorum auctoritatem plenariam confert, ut semel in foro conscientiae audiant omnes et singulas regulares personas sibi subditas, easdem absolvendo ab omnibus et singulis peccatis, casibus et excommunicationum sententiis dicto generali Capitulo specialiter reservatis, sibique eligant dicti Ordinis confessorem, qui eos et quemlibet ipsorum etiam pro semel audiat et eadem auctoritate in foro conscientiae absolvat. 4.   Ad idem, cum priore et conventu monasterii de Stapharda pro semel, attento maxime quod monasterium ipsum est in commenda. 5.   Ad idem, pro abbate et conventu monasterii Mulbrunnensis pro semel. 6.   Ad idem, pro abbate et conventu monasterii de Schonovia pro semel. 7.   Ad idem, pro abbate et conventu monasterii Igniaci, et pro omnibus personis regularibus monasteriorum dicto abbati Igniaci a reverendissimo patre domino Cenomanensi et a domino Claraevallis commissorum pro semel. 8.   Ad idem, pro abbate et conventu monasterii Castri aquilae, pro semel tantum. 9.   Audita paupertate monasterii Sacrae cellae, praesens generale Capitulum misericorditer agere cupiens, benigne cum ipso monasterio dispensat, ut gratia in moderatione contributionum praefatum monasterium concernentium, annis retroactis sibi facta dehinc ad quinquennium uti possit et valeat. 10.   Generale Capitulum debite et sufficienter informatum de abusu facto per abbatem de Wardona, Ordinis et Capituli generalis in Anglia commissarium, in hoc quod pendente processu et post sententiam per abbatem monasterii de Quarrera latam in personam fratris Thomae Oliverii, abbatem monasterii de Bocland, dictus de Wardona in praeiudicio iurisdictionis dicti abbatis de Quarrera, immediati patris abbatis eiusdem monasterii de Bocland, dictum fratrem Thomam a furto et apostasia, ac etiam a carnis contagio, ad omnes Ordinis actus legitimos rehabilitare praesumpsit ; districtissime praecipit et mandat in virtute salutaris obedientiae abbati monasterii de Wobourna, quatinus dicto abbati de Wardona, pro huiusmodi abusu praesumptuose commisso poenitentiam extra stallum abbatis per mensem iniungat, in plenaria Ordinis potestate. 11.   Generale Capitulum inhibet sub excommunicationis latae sententiae poena omnibus personis regularibus, quae de gremio et professione monasterio de Stapharda minime existunt, ne de cetero participari praesumant in portione conventui eiusdem monasterii per felicis recordationis dominum Papam Pium novissime defunctum assignata, sub eadem poena idem Capitulum administratori moderno huiusmodi portionis, et qui pro tempore fuit et erit in futurum eidem conventui suas absque dissimulatione reddat computationes, dans et concedens idem Capitulum priori et conventui praefati monasterii licentiam et auctoritatem evocandi, quoties voluerint unum aut duos notabiles religiosos Ordinis alterius monasterii, qui in suis computationibus audiendis interesse possint et valeant, huiusmodi diffinitionis executionem priori de Biceto demandando. 12.   Paternalem iurisdictionem monasterii Aquaebellae immediate pertinentem monasterio de Montepetroso, per generale Capitulum alias domino commendatorio [commendatario ] certis ex causis sublatam, praesens generale Capitulum attenta affectione quam nunc ad Ordinem gerit, eidem plenarie decrevit et decernit, in plenaria Ordinis potestate. 13.   Generale Capitulum ferventi desiderio et affectu occurrere volens enormibus scandalis et gravissimis abusibus in monasterio monialium de Monsteriolo in Terascia, iam proh dolor ! ortis occasione quarumdam processionum, quae annuatim cum magno populi concursu ob honorem sanctae Veronicae ibidem quiescentis fiunt, abbatissae praefati monasterii in virtute salutaris obedientiae et sub gravissimis Ordinis poenis districte mandat et iubet, ut huiusmodi processiones communes penitus et totaliter auferant, ab eis de cetero omnino abstinendo, sed eisdem liceat per claustrum suum reverenter et devote, ostiis clausis, et saecularibus personis utriusque sexus exclusis, ob honorem praedictae Veronicae, regularem et particularem suam processionem facere ; qua completa reponatur eadem sacra Veronica in loco ubi antea post processionem poni solebat, et ibidem saeculares, si qui venerint, suam devotionem faciant absque quacumque ministratione cibi et potus, ac saecularibus ludis, procurentque ipsa abbatissa et moniales, ut longo tempore ante diem, qua huiusmodi processio generalis fieri solebat, per loca circumvicina per praedicatores et alias debite praesentis Capituli generalis ordinatio publicetur, istius diffinitionis executionem abbati de Cambrone committendo, in plenaria Ordinis potestate. 14.   Attento senio moderno abbatis monasterio de Ottoburg, de cetero generale Capitulum a via ipsius Capituli ipsum benigne supportat. 15.   Cum ad audientiam praesentis generalis Capituli dolenter deductum sit, nonnullas monasterii monialium de Billoca religiosas, obedientiae per votum suae religionis promissae immemores, et propriae voluntatis motum damnabiliter insequendo, ratione et occasione quorumdam articulorum in cartis visitationum dominorum Cistercii et Claraevallis, s. th. pr., et eorumdem commissariorum iuxta formam statutorum Ordinis contentorum, quamplurimas querulosas divisiones, contentiones, particularitates, rixas et brigas suscitasse, etiam contra propriam abbatissam indurato animo insurgendo, in animarum suarum grande periculum et praeiudicium, contemptumque et laesuram non modicam disciplinae regularis et auctoritatis suorum superiorum, praefatum ipsum generale Capitulum tales rebelliones et abusiones, inobedientias de medio tollere cupiens, in virtute salutaris obedientiae et sub aliis poenis et censuris ipsis abbatissae et monialibus districte mandando praecipit, quatinus omnia et singula puncta in eisdem cartis expressa et designata secundum sui formam et tenorem inviolabiliter observent, prout unamquamque earum tangit et tangere potest, praemissae abbatissae sub eisdem poenis praecipiendo, ut ad hoc dictas suas religiosas diligenter et exacte, omni dissimulatione semota, observari faciat, cui abbatissae in hoc et aliis regularibus observantiis humiliter pareant et obediant ; executionem praesentis diffinitionis abbati de Laude committendo, eidem etiam iniungendo, quatinus omnes et singulas ad hoc viriliter et debite compellat, inobedientes et rebelles et huiusmodi puncta observare recusantes puniat et corrigat secundum suorum exigentiam delictorum, etiam si opus et expediens sibi visum fuerit, ad alia Ordinis monialium monasteria emittendo ; abbatissas quoque ipsorum monasteriorum ad easdem recipiendum per censuras Ordinis compellendo, in plenaria Ordinis potestate. 16.   Generale Capitulum gratam habet, approbat et confirmat reformationem monasterii monialium de Felici valle, per bonae memoriae abbatem de Campo principum, fratri Ioanni Holtzner, religioso professo monasterii praedicti de Campo principum praecipiendo, quatinus residentiam faciat in eodem monasterio Felicis vallis ad manutenendum et conservandum ipsam reformationem eiusdem monasterii. 17.   Translatione monialium de monasterio monialium Sancti Remigii ad monasterium de Feliciprato, Leodiensis dioecesis, et econtra religiosorum monasterii de Feliciprato ad monasterium Sancti Remigii, per abbates de Iardineto et de Molinis dictae dioecesis, et installationem fratris Arnulphi de Novadomo, monasterii de Iardineto expresse professo, in abbatem dicti monasterii Sancti Remigii, auctoritate dicti Capituli factas tamquam utrisque partibus aptiorem et convenientiorem, prout in litteris… *etc*… confirmat. 18.   Quia attenta paupertate et debitis monasterii de Fonteneto, in quibus plurimum erat oneratum, frater Symon Evrardi dudum abbas dicti monasterii pensionem excessivam, quam a quinquennio in villagiis Sancti Remigii et Blasy ac grangia percipere consuevit, proprio motu et compassione necessitatis monasterii totaliter remisit, et moderavit ad summam 30 *francorum et* unius caudae vini sibi per abbatem persolvendum, cum portione ordinaria in mensa abbatis, quamdiu honeste et regulariter vixerit, generale Capitulum illam moderationem approbat, ratificat et confirmat, praecipiendo domino Claraevallis s. th. pr., quatinus per censuras Ordinis et omnes iuris et iustitiae vias abbatem dicti monasterii ad solutionem plenariam praedictae pensionis compellat, in plenaria Ordinis potestate. 19.   Quia frater Andreas de Ambligniaco, dudum abbas monasterii Bonaevallis Viennensis, anno elapso iuste propter irreverentiam Capitulo et Ordini occasione alienationis sui monasterii, quod extra manum Ordinis malignanter posuit, fuerat excommunicatus, et in eadem excommunicatione obdurato animo perseverans, ad veniam et misericordiam Ordinis non rediit, praesens generale Capitulum ipsum aggravat, excommunicatumque et aggravatum declarat omnibus et singulis Ordinis personis districte praecipiendo mandat, ut eum talem per affixionem copiarum huius diffinitionis ad valvas ecclesiarum et alia loca publica declarent et suae personae intimando, in plenaria Ordinis potestate. 20.   Generale Capitulum ob honorem et reverentiam nobilis et generosae dominae comitissae de Brienne, et singularem devotionem et affectionem, quam semper habuit ad Ordinem nostrum, et praesertim ad monasterium monialium de Virgulto, ut in eodem possit et valeat, quotiescumque sibi placuerit, quolibet anno unum anniversarium cum missa et vigiliis solemnibus, providendo ad hoc de bono et sufficienti reditu et provisione et fundo, secundum iudicium domini Claraevallis, s. th. pr., patris abbatis immediati eiusdem monasterii, vel abbatis de Laude eiusdem commissarii. 21.   Abbati de Schonowia per generale Capitulum districte et sub poena excommunicationis et depositionis praecipitur, ut infra proximum festum Nativitatis Christi, se ad monasterium Morimundi personaliter transferat, humiliter et contrite domino Morimundi super iniuriis, contemptu, inobedientiis et aliis offensis per ipsum de Schonowia et sua occasione eidem domino Morimundi illatis, veniam petiturus, ipsum ob hoc a via proximi generalis Capituli misericorditer absolvendo. 22.   Generale Capitulum statuit, ordinat et diffinit fratrem Ioannem de Steffelstein, professum monasterii de Schonowia, penitus et totaliter ab eodem monasterio eliminandum, et tamquam excommunicatum, quia manus iniecit violentas in dominum Morimundi, commissarium Capituli generalis, ipsum pro absolutione ab huiusmodi crimine ad Sanctissimum Dominum nostrum Summum Pontificem remittendo, abbati monasterii praedicti executionem huius diffinitionis committendo. 23.   Praesens generale Capitulum in virtute salutaris obedientiae praecipit et mandat abbati de Begario, s. th. pr., quatinus omnes et singulos abbates monasteriorum in sua commissione designatorum, per Ordinis censuras et alias iuris et iustitiae vias, viriliter et absque aliqua dissimulatione, compellat et coerceat ad sibi aut suo deputato ex integro persolvendum omnes quotas contributionum praedicta monasteria concernentium, secundum quod continetur in antiquis registris Ordinis, in plenaria ipsius Ordinis potestate. 24.   Quia temerariis, praesumptuosisque medicina spiritualis humilitas existit, hinc est quod generale Capitulum mandat fratri Iuliano Pellicerii, monacho Grandissilvae ne ultra se nominet, vel nominari faciat Sancti Bernardi Tolosae provisorem, attento quod provisum extitit commode iuxta dicti Capituli et abbatis Grandissilvae voluntatem. 25.   Generale Capitulum debite informatum de incommoditate et damno cuiusdam tractatus dudum passati et facti inter abbatem et conventum monasterii Beatae Mariae de Varenis, Bituricensis dioecesis, Ioanni Tillery iuniori, et Michaeli Tillery fratribus et tribus haeredibus eorum, de quadam grangia pertinenti dicto monasterio, nuncupata grangia de Angeria, cum omnibus pertinentiis et appenditiis suis, ac etiam cuiusdam alterius tractatus similiter facti per eosdem abbatem et conventum cum Ioanne Deday et fratre suo, in detrimentum et incommodum praefati monasterii factum, et absque licentia patris abbatis et Capituli generalis, contra formam et statuta Ordinis sive *Benedictinae*, idem Capitulum tamquam indebite factos cassat, revocat et annullat, dispensando cum ipsis de Varenis super iuramentis per eosdem ratione praemissorum tractatuum factis, in plenaria Ordinis potestate. 26.   Cum fratre Ioanne Bonamy, recepto novitio in monasterio de Varenis, attenta maturitate et honestate suae aetatis, et devotione quam habuit intrandi religionem, ut non obstante nostris diffinitionibus et statutis profiteri et reddere Domino Deo vota sua, postquam in novitiatu per tres menses steterit, possit et valeat, dummodo residuo temporis in eisdem nostris statutis contento renuntiet. 27.   Cum expresse per papalia et Ordinis regularia instituta, omnibus utriusque sexus regularibus dicti Ordinis personis inhibitum ne ad quamcumque curiam saecularem pro quacumque occasione, Ordinis personae trahantur, aut aliquae appellationes emittantur, appellationem factam et emissam ad Caesarem per abbatissam Novalis Sanctae Mariae contra abbatissam de Marparchausen, confirmatam per abbatem de Bildhusen, ipsius monasterii patrem visitatorem, confirmatam in praeiudicium dictorum Ordinis statutorum, tamquam inanem et irritam praesens generale Capitulum reputat, ipsamque cassat, irritat et annullat, ac nullius vigoris et efficaciae declarat, inhibens dictae abbatissae Novalis Sanctae Mariae, ne de cetero dictam abbatissam de Marparchausen ad quamcumque curiam saecularem molestare praesumat. 28.   Nos, frater Hymbertus Cistercii, Ioannes Firmitatis, Philippus Claraevallis, s. th. pr., et Guillelmus Morimundi abbates, plenaria auctoritate fungentes, in Belnae oppido, 16 die mensis septembris anno Domini 1467, congregati, memores commissariorum datorum in quadam controversia inter abbatem et conventu de Ygniaco, Remensis dioecesis, parte ex una, et abbatissam et conventum de Monasteriolo, Laudunensis dioecesis, parte ex altera, abbates de Tribus fontibus, de Cambrone et de Signiaco veros commissarios in dicta causa datos et esse denuntiamus, omnes alios, si qui per abusum et quemlibet alium positi vel positus fuerit, secludentes. Datum… 29.   Abbatibus de Fonte frigido et de Candelio per generale Capitulum districte mandando praecipitur, quatinus quamcitius commode poterunt, se diligenter et debite informent de conversatione, vita et moribus fratris Armandi de Solages, religiosi monasterii Bonaevallis Ruthenensis, promoti ad dignitatem abbatialem monasterii de Silvanesio, Vabrensis dioecesis, et si sit criminosus, usurarius ac malae et inhonestae vitae, prout praesenti Capitulo generali est relatum, et si eum talem invenerint, ipsum graviter puniant secundum suorum exigentiam demeritorum, etiam per depositionem aut alias debite, et ulterius se debite et fideliter informare studeant de iniuriis, rebellionibus, inobedientiis per fratrem Hugonem Rodezy, nuper abbatem eiusdem monasterii de Silvanesio, factis et procuratis abbati de Mansiade, patri abbati dicti monasterii et commissario Capituli generalis, et prout eum invenerint culpabilem, debita correctione corrigant et puniant secundum quantitatem et qualitatem suorum delictorum, in plenaria Ordinis potestate. Si controversiam motam inter ambos hac occasione et ad dictam dignitatem abbatialem eiusdem monasterii, amicabiliter et ad honorem Ordinis et personarum, ad vitanda discrimina expensarum et destructionem monasterii, pacificare et fine debito terminare possint, ad hoc faciendum dat ipsis idem Capitulum generale plenam et liberam auctoritatem, in plenaria Ordinis potestate. 30.   Fratrem Bertrandum Galloys, modernum abbatem de Callovio, per dominum Pontigniaci, suum patrem abbatem, ad secundam diem praesentis generalis Capituli personaliter citatum, promotori causarum eiusdem Capituli quod iustum foret responsurum ibidem, debite vocatum et expectatum, sed nec per nec per procuratorem comparentem, idem generale Capitulum reputat contumacem. 31.   De Bonomonte, de Stamedio, de Chereziaco, de Altacrista, de Altacumba, de Sancto Sulpitio et de Tela monasteriorum abbates, per dominum Claraevallis, s. th. pr., debite ad praesens generale Capitulum citati, tam ad exsolvendum suum debitum ad quod tenentur, quam ad portandum suas contributiones, debite et sufficienter ad portam consistorii vocati, expectati, nec per se nec per procuratores comparentes, aut suas contributiones solventes, per ipsum Capitulum reputantur et denuntiantur contumaces et excommunicati. 32.   Fratres Franciscum Pichodi, Ioannem de Mariniaco, Antonium Gay, religiosos professos monasterii de Alpibus in Sabaudia, per priorem dicti monasterii virtute commissionis domini Claraevallis, s. th. pr., patris abbatis eiusdem monasterii, ad praesens generale Capitulum debite citatos, vocatos et expectatos, et nec per se nec per procuratores comparentes, ipsum Capitulum contumaces et excommunicatos reputat et denuntiat. 33.   Generale Capitulum debite et sufficienter informatum de vita et moribus fratris Ioannis Mottois, abbatis monasterii de Valleclara, et pluribus casibus per eum perpetratis et commissis, propter quos graviter veniebat puniendus et corrigendus, ipsum tamen Capitulum de futura sua, quam promisit, emendatione confidens, et misericorditer secum agere volens, citra depositionem eum puniendo, statuit et ordinat quod ipse Mottois quindecim dierum spatium continue et immediate se subsequentium frequentabit ecclesiam et servitium quotidie, per idem spatium in capitulo coram praesidibus et conventu Claraevallis recognoscens delictum suum, in propria vero abbatia ad perficiendum suam poenitentiam per annum integrum erit extra stallum abbatis in choro, super quo visa eius humilitate et emendatione, dominus Claraevallis poterit dispensare et ulterius sibi sub poena inobedientiae et depositionis districte praecipitur, ut omni sinistra excusatione semota, penitus et totaliter quamdam antiquam mulierem suspectam, cuius inhonesto consortio turpiter infamatur, cum suo marito a praefato monasterio et locis circumvicinis expellat numquam de cetero ad illud reversuram, alias tam de primis suis defectibus quam sequentibus, idem Capitulum secundum rigorem statutorum Ordinis indissimulanter punietur et corrigetur. 34.   Quia venerabilis vir, magister Guido Vyon in decretis licentiatus, canonicus Morinensis, procurator, ut nobis constitit, et procuratorio nomine religiosarum abbatissae et conventus de Wastina, dictae Morinensis dioecesis, nostri Ordinis Cisterciensis, appellantium et originaliter impetrantium contra et adversus Margaretam Lenfosseux, Iacobum Grine et Villermum Leumeraux, appellatos a certa interlocutoria per coabbates nostros de Claromarisco et de Laude a nobis, ut asseritur, in hac parte delegatos, super occupatione et detentione certae partis decimarum ecclesiae parochialis de Cerdinghen, qui quidem Margareta, Iacobus, et Guillelmus non comparuerunt, nec alius pro ipsis aut eorum nomine se praesentavit, et tamen habebant assignationem ad comparendum in dicto Capitulo, ut nobis legitime constitit ; quare dictam Margaretam et suos consortes absentes et non comparentes tenuimus et reputavimus, tenemus et reputamus defectuosos et contumaces, et defectum concessimus dicto procuratori dictarum religiosarum contra et adversus Margaretam et suos consortes, virtute cuius defectus processu super principali et causis appellationis ab illo dependentibus, reiterando coram nobis partibus diem assignavimus ad decimum quintum mensis decembris proxime sequentis, in domo nostrae mansionis de Belna, ad eidem tam super principali quam super dictis causis appellationis, et inde prosequendum secundum quod iuris fuerit et rationis, cum intimatione quod si partes integraliter de suis processibus et munimentis non satisfecerint et comparuerint infra festum sancti Martini hyemalis proxime venturum, ius dicemus super eo quod erit apud nos seu consistorium nostrum, iuxta papalia et nostri Ordinis regularia statuta, mandans idem Capitulum omnibus et singulis eiusdem Ordinis regularibus personis et eorum cuilibet super hoc requirendis, in virtute sanctae obedientiae et sub excommunicationis poena, quatinus praesentem diffinitionem debitae executioni demandari non omittant, aut alter eorum non omittat. Datum iudicialiter sub sigillo Diffinitorum et signeto manuali secretarii dicti Capituli, die, mense et anno praedictis. COMMISSIONES 35.   Attenta paupertate et desolatione monasterii de Castro aquilae, ratione et occasione quorumdam grandium debitorum, quibus, ut fertur, subiicitur, praesens generale Capitulum committit patri abbati ipsius monasterii, quatinus quamprimum poterit, ad ipsum monasterium secum assumpto alterius monasterii Ordinis abbate, se personaliter transferat, seque debite informet de et super huiusmodi debitis, informationeque habita, per omnem modum et vim debitam laboret ad hoc praefatum monasterium ab huiusmodi debitis exonerari possit et valeat, aut si opus sit per venditionem aut impignorationem aliquorum bonorum mobilium vel immobilium minus utilium vel alias, in plenaria ipsius potestate. 36.   Per generale Capitulum committitur abbatibus de Tribus fontibus et de Longovado et cuilibet ipsorum per se, quatinus compellant vel alter eorum compellat per censuras Ordinis abbatem et officiarios monasterii de Castellione ad solvendum anno quolibet sex florenos, usque ad complementum summae 33 flor., 14 libr. et 10 den. cellerario Claraevallis, ratione quarumdam expensarum per fratrem Iacobum de Tornaco factarum in prosecutione dignitatis abbatialis ipsius monasterii Castellionis, in plenaria ipsius Ordinis potestate. 37.   Abbatibus de Longoponte et de Valle regis per generale Capitulum committitur, quatinus per censuras Ordinis viriliter et exacte compellant, vel alter eorum compellat, omnes et singulos abbates monasteriorum in diffinitione, cui praesens annectitur, nominatorum, ac etiam alios abbates civitati Remensi vicinos, ad defendendum quamdam exactionem, occasione calceatae in dicta diffinitione designatae, in plenaria Ordinis potestate. 38.   Abbatibus de Fonte frigido et de Candelio committitur per generale Capitulum, quatinus per Ordinis coercitiones compellant coniunctim vel divisim fratrem Ioannem Garcie, ad satisfaciendum fratri Ioanni de Planelis, monasterii de Belloloco, Ruthenensis dioecesis, de summa in qua praefatum Garcie invenerint sufficienter et legitime obligatum, in plenaria ipsius potestate. 39.   Committitur per generale Capitulum abbati de Albiniaco, quatinus fratres Andream de Bergeria et Ioannem de Calamy, monasterii de Albis petris expresse professos, viriliter et exacte compellant ad hoc, quod in praefato monasterio de Albis petris continuam faciant residentiam, eos secundum suorum exigentiam delictorum corrigendo et puniendo ob vagationem et discursus, quos frequenter fecerunt et faciunt, auxilium et consilium praebendo fratri Stephano Breton, abbati Couchensi Ordinis sancti Benedicti, contra et adversus praefatum abbatem de Albis petris, in praeiudicium suae salutis animae. 40.   Attenta temporis brevitate, generale Capitulum committit omnes et singulas causas, quae in praesenti Capitulo terminari non poterunt, dominis Cistercii, de Firmitate, s. th. pr., de Pontigniaco, de Claravalle, s. th. pr., et de Morimundo in villa Belnensi decidendas et fine debito terminandas, in plenaria ipsius Ordinis potestate. 41.   Generale Capitulum sufficienter et debite informatum de vita et moribus inordinatis abbatis et monachorum monasterii de Lanneyo, idem Capitulum praecipit et mandat abbati de Caroliloco, s. th. pr., quatinus assumpto secum abbate de Bellobecco, ipsius monasterii de Lanneyo immediate patre abbate, quamprimum poterit, personaliter ad dictum monasterium accedat, ibidem visitet, reformet et corrigat omnia et singula, quae invenerit visitanda, reformanda et corrigenda, in spiritualibus et temporalibus, in capite et in membris, personas culpabiles secundum suorum exigentiam delictorum indissimulanter, per emissionem, vel aliam poenam puniendo ; eisdem de Caroliloco et de Bellobecco pariformiter committendo, quatinus ad monasterium monialium de Gomerifonte accedant, ibidemque omnibus melioribus mediis, quibus commode fieri poterit, erga fundatorem ipsius monasterii laborent ad hoc, quod moniales in ipso degentes, et ut fertur, irreligiose se gerentes ab eodem monasterio penitus eliminentur, et ad alia Ordinis monasteria monialium provideantur, ibidem aliquem religiosum Ordinis honestate vitae et religiosae conversationis priorem instituendo, in plenaria ipsius Ordinis potestate. 42.   Generale Capitulum rebelliones et inobedientias personarum Ordinis minime tolerare intendens, praecipit et mandat abbati de Caroliloco, quatinus ad monasterium de Alpibus personaliter accedens, ibidem se informet de vita et moribus fratrum Andreae de Castellione, Terini de Benevisio, Ioannis de Chigmino, Antonii Gay et Claudii Gulleti, et si per informationem invenerit eos rebelles et inobedientes fratri Antonio Hospitis, eorum vero et legitimo abbati, aut de aliquibus forefactis culpabiles, ipsos per incarcerationem vel a proprio monasterio emissionem, seu alias taliter puniat et corrigat, quod aliis cedat in terrorem, et quod Deus de bona iustitia contentetur, invocato ad hoc si opus fuerit auxilio brachii saecularis. 43.   Generale Capitulum debite informatum quod abbates monasteriorum de Sibton, de Tiltei, de Salle, de Buckfast, de Cristal, de Wardona, de Gratiis, et quamplures alii debite requisiti et moniti a commissariis Ordinis, contributiones dicti Ordinis solvere renuunt, in totius Ordinis detrimentum ac contemptum, eorumque animae periculum, praesens generale Capitulum eos et omnes solvere renuentes, contumaces denuntiat et excommunicatos, dando abbati de Fontibus, s. th. pr., expresse in mandatis, ut eos omnesque et singulos solvere renuentes tamquam contumaces et rebelles, si in contumacia perseveraverint excommunicatos denuntiet, in plenaria Ordinis potestate. 44.   Visitationem et reformationem omnium et singulorum monasteriorum Ordinis, utriusque sexus, in tota dioecesi Leodiensi, cuiuscumque generationis existant, praesens generale Capitulum cum clausulis opportunis domino Morimundi committit, in plenaria Ordinis potestate. 45.   Visitationem et reformationem omnium et singulorum monasteriorum totius filiationis Claraevallis, tam mediate quam immediate, eidem monasterio subiectorum ac etiam pro semel in tota natione germanica et locis circumvicinis et adiacentibus partibus, generale Capitulum domino Claraevallensi, s. th. pr., cum clausulis opportunis committit, in plenaria Ordinis potestate, et usque ad ipsum proximum futurum generale Capitulum. 46.   Abbatibus de Tribus fontibus, de Cambrone et de Signiaco committitur per generale Capitulum coniunctim, quatinus quam brevius commode poterunt, ad aliquem locum convenientem se personaliter transferant, et causam seu querulosam controversiam occasione cuiusdam tractatus unius domus, inter abbatem et conventum monasterii de Igniaco et abbatissam et conventum monasterii monialium de Monsteriolo, debite partibus coram se vocatis, et visis earum litteris, cartis ac munimentis, determinent et decidant, ac brevis et bonae iustitiae complementum ministrent, in plenaria Ordinis potestate, sub poenis et censuris Ordinis eisdem abbati et conventui de Igniaco districte inhibendo, ne quovis modo dictas abbatissam et conventum coram iudicibus saecularibus trahant seu tractent. 47.   Abbatibus de Fonte frigido et de Candelio, et eorum cuilibet in solidum, per generale Capitulum committitur, quatinus diligenter et debite se informent de expensis factis per fratrem Ioannem de Planholis occasione dignitatis abbatialis monasterii de Villalonga, ob quas asserit suos parentes esse obligatos et quas ideo ab eodem monasterio requirit, et si repererint iuste ipsum monasterium ad hoc obligari, et possit sustinere, super quo eorum conscientias onerat, de eisdem rationabiliter et moderate eidem de Planholis satisfieri faciant, in plenaria Ordinis potestate. 48.   Abbatibus de Uterina valle et de Alba dominorum coniunctim, praesens generale Capitulum committendo districte praecipit, quatinus diligenter et debite se informent, videant et inspiciant quaedam bona mobilia vel immobilia, quae abbas et conventus de Mulbrunna volunt alienare a suo monasterio, seu ad alia bona commutare et escambire, super quo dictum Capitulum eorum onerat conscientias et prout invenerint, proximo generali Capitulo referant, aut suis patentibus litteris authentice et debite significent et intiment. 49.   Abbati de Albigniaco per generale Capitulum committitur, quatinus per omnes iuris et iustitiae vias compellat fratrem Ioannem Choppelin, modernum abbatem monasterii de Stella ad debite reddendum et satisfaciendum de omnibus et singulis bonis, tam in vino, pecuniis, quam alias, per eumdem abbatem secum transportatis aut quomodocumque, abbati de monasterio de Misericordia Dei, cuius erat religiosus professus tempore promotionis suae ad dignitatem abbatialem eiusdem monasterii de Stella, etiam non obstante quadam quittancia, sibi per modernum abbatem de Misericordia Dei facta, si comperiatur plura bona habuisse, quam ipsi abbati de Misericordia Dei manifestaverit et declaraverit, eidem de Stella abbati districte inhibendo sub poenis et censuris Ordinis dictum abbatem de Misericordia Dei trahat coram iudicibus qui non sunt de Ordine. 50.   Domino Morimundi per generale Capitulum committitur, quatinus per Ordinis censuras compellat aliquem Ordinis abbatem, qui secundum suam discretionem, et prout viderit expedire pro aliqua portione et quota iuvet abbatem de Insula Barrensi, ad manutenendum in studio Sancti Bernardi Parisiensis suum modernum scolarem, cum plenaria Ordinis potestate. 51.   Abbati de Ripalta per generale Capitulum committitur, quatinus diligenter et debite se informet de modo et forma electionis cuiusdam sororis Margaretae de Pagar, electae abbatissae monasterii de Rivo frigido, Taurinensis dioecesis, et si per debitam informationem repererit ipsam electionem male fuisse factam, contra formam statutorum Ordinis, et praesidente saeculari, et non patre abbate aut eius commissario, qui sint personae Ordinis nostri, ipsam electionem casset et annullet, ipsi monasterio de nova abbatissa sufficienti et idonea, secundum praemissa Ordinis statuta provideat, in plenaria Ordinis potestate, sique viderit expedire abbatissam et moniales pro semel ab omnibus casibus, peccatis et excommunicationum sententiis generali Capitulo reservatis absolvat, aut ad hoc alteri idoneo Ordinis confessori suas vices pro semel dumtaxat committat. 52.   Abbati de Charitate per generale Capitulum committitur, quatinus si per informationem debitam, per testes, cedulam, aut alias, quantum sufficere debeat, invenerit abbatem de Bitania abbati de Ioyaco vel suo monasterio obligatum in summa sex scutorum auri, ipsum ad sibi plenarie et debite satisfaciendum viriliter et exacte compellat, in plenaria Ordinis potestate. 53.   Abbati de Bonavalle Ruthenensi per generale Capitulum committitur, quatinus diligenter et debite se informet si per negligentiam abbatis de Mansiade, frater Guillelmus de Voto, religiosus de Campis bonis providerit monasterio de Bonavalle Viennensi, in cuius prosecutione magnas exposuit pecunias, et si per bonam informationem ita compererit, compellat dictum de Mansiade ad eidem fratri Guillelmo rationabiliter, prout iustum viderit, super quo suam onerat conscientiam, satisfaciendum, in plenaria Ordinis potestate. 54.   Abbatibus de Fonte salutis, s. th. pr., et de Lanckheym per generale Capitulum committitur, quatinus diligenter et debite se informent de destitutione fratris Ebraldi, provisoris collegii Sancti Iacobi in Universitate Heidelbergensi, et de eius incarceratione, iniuriis, querelis et querimoniis inter abbatem suum et religiosos fratres suos monasterii de Schonowia, et ceteris circumstantiis, et si debita informatione praemissa, ipsum provisorem invenerit in contemptu domini Morimundi commissarium et habentem auctoritatem Ordinis, fuisse a dictu provisoratu amotum et depositum, in quo de consensu abbatis sui fuerat institutus, eumdem ad praedictum officium restituat, omnes et singulos huius dissensionis culpabiles taliter puniendo et corrigendo, quod ceteris cedat in exemplum et terrorem, in plenaria Ordinis potestate. 55.   Abbatibus de Nigrolacu et de Albiniaco, tam coniunctim quam divisim, per generale Capitulum committitur, quatinus diligenter et debite se informare studeant super quodam tractatu et transmutatione quorumdam bonorum et reddituum, inter abbatem et conventum de Varenis ex una, et dominum Iacobum de Meygnach militem, et Ludovicum eius fratrem scutiferum, partibus ex altera, et si huiusmodi tractatus aut translationes reddituum aut bonorum invenerint eidem monasterio utiles et fructuosos, in proximo generali Capitulo referant. 56.   Abbatibus de Prato Benedicto et de Nigrolacu, tam coniunctim quam divisim, per generale Capitulum committitur, quatinus diligenter et debite se informent super commoditate vel incommoditate quorumdam tractatuum passatorum et initorum inter abbatem et conventum de Albiniaco ex una, et Iacobum Botiri, ratione cuiusdam molendini, et Pascalem (?) de Anulo ratione cuiusdam haereditagii partibus ex altera, et prout invenerint, suis patentibus litteris aut alias, debite proximo futuro generali Capitulo referant. 57.   Abbati Gimontis per generale Capitulum committitur, quatinus diligenter et debite se informet super commoditate vel incommoditate cuiusdam traditionis quorumdam nemorum, nuncupatorum Sancti Caprasii, et de cartis vineis de terrano, et terrarum vocatarum de Borda nova, ad emphiteosim perpetuam propter certa legitima inconvenientia, et prout invenerit, ordinet et licentiet, seu proximo generali Capitulo referat. 58.   Capitulum generale committit abbati de Sancto Andrea, s. th. pr., quatinus omnes et singulos abbates provinciae Rothomagensis, demptis de Savigniaco, de Sancto Andrea, de Alneto, de Barbereyo, de Bonoportu, de Mortuomari et de Bellobecco, ad mittendum suos scolares ad studium Cadomiense, cum debitis et sufficientibus provisionibus, compellat in plenaria Ordinis potestate, quos praemissos exceptos abbates eiusdem provinciae, idem Capitulum ordinat et praecipit suos scolares Parisiis mittere, omni excusatione postposita. REHABILITATIONES 59.   Ad supplicationem et humilem instantiam abbatis Caricampi, cum fratre Balduino de Romssefay, religioso expresse professo eiusdem monasterii, praesens generale Capitulum benigne et misericorditer agere volens dispensat, ut non obstante inhabilitatis ac infamiae nota seu macula, quam votum castitatis per ipsum emissum, humani generis inimico suadente transgrediendo et violando, incurrit, in contagium carnis lapsus et deprehensus, super quo sibi impositam salutarem poenitentiam humiliter et devote peregit, et ut fide dignorum relatu ad audientiam praesentis Capituli pervenit, ad cor reversus vitae emendationem opere demonstrat, ad omnes Ordinis actus legitimos, voces, gradus, officia, beneficia et administrationes, etiam abbatiali inclusa dignitate, promoveri valeat et admitti. 60.   Ad idem, pro fratribus Ioanne Obernhoffe, fratre Vigando Gressen et Ioanne Assentin, religiosis professis monasterii de Castro aquilae, de carnis contagio convicti, ut prius, dignitate seclusa… etc. 61.   Ad idem, pro sorore Bartelina, religiosa monasterii de Valle benedicta professa, de carnis contagio, puerperio inde secuto, dignitate abbatiali seclusa. 62.   Ad idem, pro fratre Matheo Guillot, monasterii Septem fontium, qui abbati sui inobediens extitit, carceresque domini Cistercii fregit, et in contagio carnis deprehensus fuit, super quibus poenitentiam sibi iniunctam humiliter peregit. CONFIRMATIO TRACTATUUM 63.   Tractatum factum et passatum inter abbatem et conventum monasterii Morimundi ex una, et nonnullos homines villae de Brennenes, prout plenius continetur in litteris super hoc confectis, quibus praesens diffinitio annectitur, praesens generale Capitulum secundum formam et tenorem ipsarum ratificat, confirmat et approbat. 64.   Devotioni ac piae petitioni nobilis viri Ioannis de Naceyo, domini de Gonbernaux, praesens generale Capitulum annuere cupiens, tractatum initum, passatum et concordatum inter abbatem et conventum monasterii de Insula Barrensi ex una, et praefatum dominum de Gonbernaux partibus ex altera, de et super quadam fundatione duarum missarum qualibet septimana, perpetuis temporibus, in ipso monasterio de Insula Barrensi, per sacerdotes eiusdem monasterii celebrandarum, prout diffusius continetur… approbat, proviso tamen quod praefatus dominus admortizamentum de singulis per ipsum eidem monasterio collatis procuret et obtineat. ELECTIONUM CONFIRMATIONES 65.   Translationem dignitatis abbatialis monasterii Beatae Mariae de Callovio, Bituricensis dioecesis, cuius nuper erat abbas frater Ioannes de Antissiodoro, antea professus monasterii Pontigniaci, ad dignitatem abbatialem monasterii de Rupibus, cui praesidebat frater Bertrandus Galloys, per dominum Pontigniaci, patrem abbatem eorumdem monasteriorum, consentiente domino Cisterciensi, s. th. pr., ad quem pertinet principaliter secundum Ordinis statuta ius et auctoritas faciendi translationes abbatum Ordinis, approbat, ratificat et confirmat, in plenaria Ordinis potestate. 66.   Electionem, provisionem et installationem de persona fratris Ioannis de Grunneberg, religiosi professi et nuper prioris monasterii Beatae Mariae de Castro aquilae, ad dignitatem abbatialem praedicti monasterii, per abbatem de Eberbaco, patrem abbatem eiusdem monasterii, prout in decreto, *etc*… confirmat. 67.   Ad idem, pro fratre Petro de Canicia, in theologia baccalario, professo et nuper priore monasterii de Frigido monte, Belvacensis dioecesis, ad dignitatem abbatialem dicti monasterii per abbatem Igniacensem, commissarium abbatis Ursicampi, patris abbatis immediati eiusdem monasterii. 68.   Ad idem, pro fratre Guillelmo Bidandi, religioso et nuper cellerario monasterii Beatae Mariae de Albis petris, ad dignitatem abbatialem dicti monasterii, per abbates de Nigrolacu, de Albiniaco, et de Varennis, commissarios domini Claraevallis s. th. pr., patris abbatis immediati eiusdem monasterii. 69.   Ad idem, pro fratre Nicolao de Brethey, religioso professo et nuper bursario monasterii Albiniensis, ad dignitatem abbatialem eiusdem monasterii, per abbatem de Novocastro, patrem abbatem eiusdem monasterii. 70.   Ad idem, pro fratre Iudoco, religioso professo monasterii de Campo principum, ad dignitatem abbatialem dicti monasterii, per abbatem Alderspacensem, patrem abbatem eiusdem monasterii. 71.   Ad idem, pro fratre Ioanne de Arcenceyo, religioso et priore monasterii de Castellione, ad dignitatem abbatialem ipsius monasterii, per abbatem Trium fontium, patrem abbatem eiusdem monasterii. 72.   Ad idem, pro fratre Ioanne Rigaud, religioso professo monasterii de Barzella, ad dignitatem abbatialem dicti monasterii, per abbatem de Landesio, patrem abbatem eiusdem monasterii. 73.   Ad idem, pro fratre Ioanne Bacqueler [Bacquelier], monasterii de Moris professo, ad dignitatem abbatialem abbatiae de Monasteriis in Argona, per abbatem Trium fontium, patrem abbatem eiusdem monasterii, et ad hoc per dominum Cisterciensem, s. th. pr., specialiter deputatum et commissum. 74.   Ad idem, pro fratre Ioanne Kyng, in theologia baccalario formato, religioso professo monasterii de Buckfast, ad dignitatem abbatialem eiusdem monasterii, per abbatem de Stratfordia, Londoniensis dioecesis, commissarium abbatis Savigniaci, patris abbatis eiusdem monasterii. 75.   Ad idem, pro fratre Theobaldo, religioso professo et nuper suppriore monasterii de Sturzelbrunna, Metensis dioecesis, ad dignitatem abbatialem dicti monasterii, per abbates de Uterina valle et de Novocastro, commissarios abbatis Maceriarum, Cabilonensis dioecesis, patris abbatis immediati eiusdem monasterii. IUDICES 76.   Abbatibus de Regalimonte, s. th. pr., de Longoponte et de Frigidomonte, et eorum cuilibet per se et in solidum per generale Capitulum committitur, quatinus omnes et singulas Ordinis utriusque sexus personas, quas in redditibus quibusdam, seu pecuniarum summis aut aliis quibuscumque debitis, vel bonorum detentione invenerint abbati et conventui monasterii Caroliloci, Silvanectensis dioecesis, obligatas aut detinentes, ad debite et plenarie, per omnes iuris et iustitiae vias et Ordinis censuras, satisfaciendum et solvendum cogant et compellant, in plenaria Ordinis potestate. 77.   Ad idem, pro abbate et conventu de Frigidomonte, abbatibus de Belloprato Belvacensi, de Longoponte, de Regalimonte et de Caroliloco, s. th. pr. 78.   Ad idem, pro abbate et conventu de Prulliaco, abbatibus de Ioyaco, de Caroliloco, de Regalimonte, s. th. pr. 79.   Ad idem, pro abbate et conventu de Ioyaco, abbatibus de Prulliaco, de Regalimonte et de Sacroportu. 80.   Ad idem, pro abbate et conventu de Charitate, abbatibus de Theoloco, s. th. pr., de Aceyo, de Caroloco et de Monte Sanctae Mariae. 81.   Ad idem, pro abbate et conventu de Igniaco, abbatibus de Longoponte et de Valle regis. 82.   Committitur per generale Capitulum abbatibus de Altacumba, de Chezeriaco et de Chassenia, et cuilibet eorum in solidum, quatinus omnes et singulas utriusque sexus Ordinis personas et earumdem monasteria, seu quaecumque alia loca, quas et quae per testes fide dignos, litteras obligatorias, acta seu alia legitima documenta, invenerint abbati et conventui vel etiam monasterio Sancti Sulpitii debite teneri et obligatas sive obligata esse, sive quaecumque eorumdem bona detinentes, aut indebite occupantes, tam in pecuniarum summis, redditibus, seu quibuscumque aliis bonis aut debitis, ad eisdem plenarie, realiter et de facto satisfaciendum per Ordinis censuras astringant et compellant, in plenaria Ordinis potestate. 83.   Generale Capitulum committit abbatibus de Caroliloco, de Regalimonte, s. th. pr., atque provisori et regenti collegii Sancti Bernardi Parisiis, et eorum cuilibet in solidum, ut omnes et singulas personas, quas iuste et legitime invenerint eidem collegio atque bursariae, singulisque personis eiusdem in aliquo debito teneri et obligari, ad satisfaciendum ex integro secundum omnes iuris et iustitiae vias, etiam per censuras Orrinis, exacte compellant, in plenaria Ordinis potestate. [DIFFINITIO] GENERALIS 84.   Cum Ordo noster… contributionem sex millium florenorum… *etc. ut in anno* 1449. 